ኢሕአዴግና ተቃዋሚ ፓርቲዎች በብሔራዊ መግባባት ላይ ቅድመ ድርድር አካሄዱ
ኢሕአዴግና 15 አገር አቀፍ ተቃዋሚ ፖለቲካ ፓርቲዎች የፀረ ሽብርተኝነት ሕጉን አሁንም በቀጠሮ አሳድረው፣ የመጨረሻ በነበረው ብሔራዊ መግባባት አጀንዳ ላይ ቅድመ ድርድር አካሄዱ፡፡ የሁለቱ ወገኖች ድርድር በጥር ወር ነበር የተቋረጠው፡፡ረቡዕ ግንቦት 22 ቀን 2010 ዓ.ም. ለድርድር ተቀምጠው የነበሩት ኢሕአዴግና ፓርቲዎቹ፣ ብሔራዊ መግባባት በሚለው አጀንዳ ላይ ለመደራደር የሚያስችሉ ቅድመ ሁኔታዎች ምን መሆን አለባቸው? በሚለው ላይ ዘለግ ያለ ውይይት አካሂደዋል፡፡ ምንም እንኳን በዕለቱ ከአጀንዳዎቹ አንዱ የነበረው በይደር በቆየው የፀረ ሽብርተኝነት አዋጅ ላይ የገዥው ፓርቲን ምላሽ ለማዳመጥ የነበረ ቢሆንም፣ ‹‹የፀረ ሽብርተኝነት አዋጁ ማሻሻያዎች ተደርገውበት በሚቀጥለው መድረክ ይቀርባል፤›› በማለት ኢሕአዴግን ወክለው በድርድሩ እየተሳተፉ የሚገኙት አቶ ደግፌ ቡላ አስታውቀዋል፡፡ ከዚህ ምላሽ በኋላ ብሔራዊ መግባባት በሚባለው አጀንዳ ላይ የሚደረገው ውይይት እንዴት መከናወን ይኖርበታል በሚለው ሐሳብ ላይ ውይይት ተደርጓል፡፡ በዚህም መሠረት 11 የፖለቲካ ፓርቲዎች አጀንዳው ሰፊና ሁሉንም የኅብረተሰብ ክፍሎች የሚያካትት በመሆኑ፣ በፖለቲካ ፓርቲዎች የድርድር መድረክ ብቻ የሚታጠር ባለመሆኑ፣ እንዴት መካሄድ ይኖርበታል የሚለውን በተመለከተ ኮሚቴ እንዲቋቋም ሐሳብ አቅርበዋል፡፡ በዚህ ሐሳብ የተስማሙት የኢሕአዴግ ተወካዩ አቶ ደግፌም፣ ‹‹ፓርቲዎች ለመነሻ ያቀረቡት የድርድር ጽሑፍ የተለያዩና የተበታተኑ ሐሳቦችን የያዘ በመሆኑ በባለሙያ መቅረብ አለባቸው፤›› በማለት ሐሳባቸውን አሳውቀዋል፡፡ በመሆኑ ፓርቲዎቹ የተነሱትን ሐሳቦች አብላልተውና ድርድሩ እንዴት መከናወን ይኖርበታል በሚለው ላይ ለመወሰን ለማክሰኞ ግንቦት 27 ቀን 2010 ዓ.ም. ቀጠሮ ይዘዋል፡፡ ከዚህ ቀደም በተካሄዱ የገዥው ፓርቲና የአገር አቀፍ ተቃዋሚ የፖለቲካ ፓርቲዎች ድርድሮች፣ የፖለቲካ ፓርቲዎች ምዝገባ አዋጅና የተሻሻለውን የኢትዮጵያ የምርጫ አዋጅ ለማሻሻል መስማማታቸው ይታወሳል፡፡ 